P r e d k l a d a c i a    s p r á v a   

Návrh nariadenia vlády sa predkladá na základe § 6a zákona Národnej rady Slovenskej republiky č. 90/1996 Z. z. o minimálnej mzde v znení zákona č. 346/1999 Z. z., v súlade s ktorým má výšku minimálnej mzdy ustanoviť vláda Slovenskej republiky k 1. októbru kalendárneho roka. Výška minimálnej mzdy za mesiac sa podľa uvedeného ustanovenia upraví tak, aby sa rovnala súčinu priemernej mesačnej nominálnej mzdy zamestnanca vyjadrenej v Sk na fyzickú osobu, zistenej Štatistickým úradom Slovenskej republiky za predchádzajúci kalendárny rok a koeficientu. 

 Ministerstvo práce, sociálnych vecí a rodiny Slovenskej republiky predložilo návrh koeficientu na rokovanie zástupcov štátu, zástupcov zamestnávateľov a zástupcov zamestnancov. Vzhľadom na to, že sociálni partneri sa v stanovenej lehote nedohodli na koeficiente, navrhuje sa, aby vláda rozhodla v zmysle § 6a ods. 5  zákona o minimálnej mzde o novej výške minimálnej mzdy  4920 Sk v mesačnom vyjadrení.

Návrh nariadenia vlády bol v rámci medzirezortného pripomienkového konania predložený všetkým ministerstvám, ostatným ústredným orgánom štátnej správy, krajským úradom, Konfederácii odborových zväzov Slovenskej republiky, Asociácii zamestnávateľských zväzov a združení Slovenskej republiky a ďalším zainteresovaným orgánom, odborovým zväzom, zamestnávateľským zväzom a občianskym združeniam, spolu 64 subjektom. 
K návrhu nariadenia vlády sa nevyjadrilo 5 subjektov (Najvyšší súd SR, Nezávislé kresťanské odbory, Únia miest a obcí, Úrad pre verejné obstarávanie a Krajský úrad v Banskej Bystrici).

Z predložených zásadných pripomienok vecného charakteru dotýkajúcich sa výšky minimálnej mzdy nebola do návrhu zapracovaná požiadavka Konfederácie odborových zväzov Slovenskej republiky a ďalších odborových zväzov, ktoré  požadovali zvýšiť úroveň minimálnej mzdy nad 5 000 Sk. 
Ministerstvo financií Slovenskej republiky zásadne nesúhlasilo s navrhovanou výškou minimálnej mzdy a trvalo na výške  4 690 Sk. Tento rozpor bol rokovaním s ministerkou financií dňa 27. 9. 2001 odstránený. Na základe uvedeného výsledku rokovania sa predkladá nové – upravené znenie materiálu.
Opodstatnené pripomienky legislatívneho a vecného charakteru boli do návrhu zapracované. Nebolo možné v súčasnosti zohľadniť pripomienku Ministerstva vnútra Slovenskej republiky, ktoré upozornilo, že je nevyhnutné novelizovať najmä § 2 zákona o minimálnej mzde jeho vypustením, resp. vyjadrením väzby na § 6a zákona.

Návrh bol predmetom rokovania Rady hospodárskej a sociálnej dohody SR 31. augusta t. r. Konfederácia odborových zväzov SR nesúhlasí s predloženým návrhom a požaduje zvýšiť minimálnu mzdu najmenej na úroveň 5 030 Sk mesačne. Asociácia zamestnávateľských zväzov a združení SR súhlasí s predloženým návrhom minimálnej mzdy vo výške 4 920 Sk mesačne.

Návrh nariadenia vlády bol prerokovaný 18. septembra 2001 v Legislatívnej rade vlády SR, ktorá k nemu neuplatnila žiadne pripomienky.

Sekcia Inštitútu pre aproximáciu práva Úradu vlády SR nemá k návrhu žiadne pripomienky.